דין וחשבון זה של מבקר המדינה מסכם ביקורת שנעשתה בחברה הישראלית לביטוח סיכוני סחר חוץ בע"מ על מתן ערבויות ליצואנים; בדיקות השלמה נעשו במשרד האוצר ובמשרד התעשייה והמסחר. אחד מפרקי הדוח עוסק במתן ערבות אשראי קונים לחברה בחו"ל.

החברה הישראלית לביטוח סיכוני סחר חוץ בע"מ עומדת לביקורת מבקר המדינה לפי סעיף 9 (5) לחוק מבקר המדינה, התשי"ח1958- [נוסח משולב], בהיותה גוף שהממשלה משתתפת בהנהלתו. החברה היא חברה ממשלתית כמשמעותה בחוק החברות הממשלתיות, התשל"ה1975-. שר התעשייה והמסחר אחראי לענייניה לפי חוק זה, ובידו, יחד עם ראש הממשלה, הסמכויות המפורטות בחוק בענייני החברה.

בשנים 1996-1993 הציג משרד מבקר המדינה לפני החברה, משרד האוצר, משרד התעשייה והמסחר ורשות החברות הממשלתיות במסמכים מפורטים את הליקויים שהוא העלה בהפעלת תכנית הערבויות. כתוצאה מליקויים אלה הגיעו התביעות שבסס"ח שילמה לבנקים בשנים 1996-1990 בשל ערבויות שנתנה או חידשה באותן שנים לסך כולל של כ- 88.2 מיליון דולר, והשתתפות המדינה בכיסוי התביעות האלה הגיעה לכ- 33.2 מיליון דולר.

בדוח זה מרוכזים ממצאי הביקורת העיקריים הנוגעים לאופן הפעלתה של תכנית הערבויות, וכן הצעדים שננקטו בעקבותיהם על ידי החברה ומשרד האוצר עד 1998.